Էնթոնի Դոր

**Էնթոնի Դոր** (, ), ժամանակակից ամերիկացի արձակագիր, վիպասան։ Լայն ճանաչման է արժանացել հատկապես 2014 թվականին հրատարակած «Ողջ լույսը, որ մենք չենք կարող տեսնել» վեպի շնորհիվ, որի համար արժանացել է Պուլիտցերյան մրցանակի։

## Կենսագրություն
Ծնվել ու մեծացել է Օհայոյի նահանգի Քլիվլենդ քաղաքում։ Հաճախել է մերձակայքում գործող համալսարանական դպրոցը, որն ավարտելուց հետո՝ 1991-1995 թվականներին պատմություն է ուսումնասիրել Մեն նահանգի Բրունսուիք քաղաքի Բոուդոյն քոլեջում։ Ուսումը շարունակել է Բոուլինգ Գրին պետական համալսարանում, որն ավարտել է գեղարվեստի մագիստրոսի որակավորումով։

Ներկայումս ապրում է Այդահո նահանգի Բոյսե քաղաքում։ Ամուսնացած է, ունի երկվորյակ երկու որդի։

## Գրական գործունեությունը
Դորի առաջին գիրքը «Խեցիներ հավաքողը» պատմվածքների ժողովածուն էր, որ լույս է տեսել 2002 թվականին։ Այդ պատմվածքներից շատերում գործողությունները ծավալվում են Աֆրիկայում կամ Նոր Զելանդիայում, որտեղ նա որոշ ժամանակ ապրել ու աշխատել է։ 2010 թվականին Դորը հրատարակել է պատմվածքների ևս մեկ ժողովածու՝ «Հիշողության պատը» («*Memory Wall*») խորագրով։ Իսկ մինչ այդ՝ 2004 թվականին նա լույս էր ընծայել «Գրեյսի մասին» («*About Grace*») վերնագիրը կրող իր առաջին վեպը, 2007-ին էլ՝ «Չորս տարեշրջան Հռոմում» («*Four Seasons in Rome*») հիշողությունների գիրքը։

Դորի երկրորդ վեպը, որ կրում է «Ողջ լույսը, որ մենք չենք կարող տեսնել» խորագիրը և պատմում է Երկրորդ համաշխարհային պատերազմի ժամանակ գերմանական ֆաշիստների կողմից զավթված Ֆրանսիայի մասին, տպագրվել է 2014 թվականին։ Գրական այդ երկը առանձնահատուկ ջերմությամբ է ընդունվել, արժանացել թե՛ ընթերցողների և թե՛ գրաքննադատների դրվատանքին, «*Գեղարվեստական արձակ*» անվանակարգում հասել *Գրքի ազգային մրցանակ* մրցույթի եզրափակիչ փուլ, դարձել բեսթսելլեր, *New York Times*-ի կողմից հռչակվել 2014 թվականի ամենանշանակալից գրքերից մեկը։ Հաջորդ տարի՝ 2015 թվականին վեպն արժանացելէ Պուլիտցերյան մրցանակի, հասել * Dayton Literary Peace Prize* գրական մրցանակաբաշխության եզրափակիչ, նվաճել *Ohioana Library Association Book Award* մրցնակը։

Գրական գործունեությունից զատ՝ Դորն զբաղվում է ժուռնալիստական աշխատանքով. աշխատակցում է *Boston Globe* թերթին, որի սյունակագիրներից մեկն է և գրախոսություններ է պատրաստում նոր լույս տեսած գիտական աշխատությունների վերաբերյալ, միաժամանակ մասնակցում է *The Morning News*առցանց ամսագրի պատրաստման աշխատանքներին։

2007-ից մինչև 2010 թվականը նա եղել է *writer-in-residence* Այդահո նահանգում։

## Մատենագրություն
### Վեպեր
*«Գրեյսի մասին» /*About Grace* (2004) 
*«Ողջ լույսը, որ մենք չենք կարող տեսնել» /*All the Light We Cannot See* (2014) 

### Պատմվածքների ժողովածուներ
* «Խեցիներ հավաքողը» /*The Shell Collector* (2002) 
*«Հիշողության պատը» /*Memory Wall* (2010) 
### Հիշողությունների գիրք
*«Չորս տարեշրջան Հռոմում» /*Four Seasons in Rome: On Twins, Insomnia and the Biggest Funeral in the History of the World* (2007) 

## Պարգևներ
* Barnes & Noble Discover Prize - «Խեցիներ հավաքողը» («*The Shell Collector*») ժողովածուի համար
* Rome Prize՝ Արվեստների և գրականության ամերիկյան ակադեմիայի և Հռոմի ամերիկյան ակադեմիայի կողմից 
* 2003 - Նյու Յորքի հանրային գրադարանի Young Lions Fiction Award մրցանակ - «Խեցիներ հավաքողը» («*The Shell Collector*») ժողովածուի համար
* 2005, 2011 - Ohioana Book Award մրցանակներ «Գրեյսի մասին» («*About Grace*») վեպի և «Հիշողության պատը» («*Memory Wall*») ժողովածուի համար 
* 2010 - Գուգենհեյմի մրցանակի դափնեկիր
* 2011 - The Story Prize «Հիշողության պատը» («*Memory Wall*») ժողովածուի համար 
* 2011 - Sunday Times EFG Private Bank Short Story Award - 'The Deep' պատմվածքի համար
* 2014 - Գրքիր ազգային մրցանակաբաշխության եզրափակիչ փուլի մասնակից «Գեղարվեստական արձակ» անվանակարգում 
* 2015 - Պուլիտցերյան մրցանակ «Ողջ լույսը, որ մենք չենք կարող տեսնել» /*All the Light We Cannot See* վեպի համար

## Ծանոթագրություններ

## Արտաքին հղումներ
* Պաշտոնական կայքէջ
* Video: The Story Prize reading  with Yiyun Li and Suzanne Rivecca. March 2, 2011.
*Best Selling Books by Anthony Doerr from Local Library

Կատեգորիա:21-րդ դարի ամերիկացի վիպասաններ
Կատեգորիա:21-րդ դարի ամերիկացի տղամարդ գրողներ
Կատեգորիա:Ամերիկացի արձակագիրներ
Կատեգորիա:Ամերիկացի գրողներ
Կատեգորիա:Ամերիկացի լրագրողներ
Կատեգորիա:Ամերիկացի պատմվածքագիրներ
Կատեգորիա:Ամերիկացի սյունակագիրներ
Կատեգորիա:Ամերիկացի տղամարդ վիպասաններ
Կատեգորիա:Պուլիցերյան մրցանակակիրներ